लखनऊ. यूपी में साल 2017 में होने वाले विधानसभा चुनाव को लेकर समर्थकों के बीच अभी से सोशल मीडिया पर कैंपेन का दौर शुरू हो गया है। सीएम अखिलेश यादव को लेकर ''दिल से अखिलेश फिर से'' को लेकर कैंपेनिग चल रही है। वहीं, अब तक सोशल मीडिया से दूरी बनाए रखी बहुजन समाज पार्टी के समर्थक भी मैदान में उतर आए हैं, जिनमें बसपा सुप्रीमो मायावती को ''एक्स सीएम से नेक्स्ट सीएम'' के रूप में प्रजेंट किया जा रहा है।
बढ़ रही है फॉलोवर्स की संख्या
यह बात अलग है कि सोशल मीडिया पर चल रही इस मुहिम से पार्टी का ताल्लुक है या नहीं। इस बारे में पार्टी के पदाधिकारी ही बता सकते हैं, लेकिन फेसबुक पर चल रही इस मुहिम में 2703 फॉलोवर जरूर जुट गए हैं। फेसबुक के इस पेज पर पार्टी के समर्थक रूपेंद्र रूप ने लिखा है, ''दोस्तों आज से मैंने एक मुहिम की शुरुआत की है, जिसमें आप सभी के सहयोग की आवश्यकता है। ये मुहिम है बहन जी सुश्री मायावती को फिर से सत्ता के गलियारों तक पहुंचाने की। पहले लखनऊ तक, उसके बाद 7RCR यानि दिल्ली की सत्ता तक। दोस्तों उत्तर प्रदेश की जनता तो जानती ही है कि बहन जी कितनी न्यायप्रिय और कठोर प्रशासक रही है। बहनजी के पिछले शासनकाल में अयोध्या कांड पर हाईकोर्ट का ऐतिहासिक फैसला आया था। मामला बेहद संवेदनशील था, बावजूद इसके उत्तर प्रदेश में एक भी दंगा नहीं हुआ। दोस्तों अगर उस समय समाजवादी पार्टी की सरकार होती तो शायद प्रदेश जल उठता। ये अतिश्योक्ति नहीं है। अखिलेश सरकार के शासनकाल में हुए बहुतायत दंगों ने पिछले सारे रिकॉर्ड तोड़ दिए हैं।''
आयरन लेडी के हाथों को करें मजबूत, ज्यादा से ज्यादा फॉलोवर जोड़ने की अपील
आगे उन्होंने टिप्पणी की है कि राज्य सरकार केंद्र की पिछल्लू बनकर एससी-एसटी अधिकारियों, कर्मचारियों को डिमोट करती जा रही है। इन सभी से लड़ने का एक ही साधन है कि हम आयरन लेडी बहन कुमारी मायावती के हाथ मजबूत करें और उन्हें सत्ता के गलियारों तक पहुंचाकर एससी-एसटी पर हो रहे अत्याचारों से निजात पाएं। दोस्तों आप सभी से निवेदन है कि आप अधिक से अधिक संख्या में अपनी अस्मिता बचाने के लिए इस ग्रुप को ज्वॉइन करें और ज्यादा से ज्यादा संख्या में अपने दोस्तों को भी इस ग्रुप से जोड़ें।
2014 में भी सोशल मीडिया पर बना था पेज
इससे पहले 2014 में पूरे हुए लोकसभा चुनाव से पूर्व बसपा सुप्रीमो के समर्थन में मायावती द नेक्स्ट पीएम आफ इंडिया की मुहिम उनके समर्थकों ने सोशल मीडिया पर संचालित की थी। इस ग्रुप में कुल 14368 मेंबर हैं। हालांकि, लोकसभा चुनाव संपन्न होने के बाद इस पेज पर कोई सक्रियता नहीं देखने को मिल रही है।
बीएसपी सुप्रीमो मायावती भी सोशल मीडिया पर
इसके अलावा सोशल मीडिया पर एक पेज बीएसपी प्रमुख मायावती का एकाउंट है, जिसमें कार्यकर्ताओं को जोड़ने की बात कही गई है। इस पेज पर कुल 5356 मेंबर हैं। इस एकाउंट पर लोगों से जुड़ने की बात कही गई है।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva